बागसा जिल्लानि सिङाव थानाय तामुलपुर महकुमानि कुमारिकाटायाव दिनै आदिबासिफोरा आदिबासि सिंगोल मिसनाव गावसोरनि माखासे दाबिफोरखौ लानानै मोनसे गेदेर सुबुं गौमा खुङो। बे सुबुं गौमायाव आखाय-आखाय बेनार, पस्टारजों लोगोसे गावसोरनि हारिनि दामग्रा आगजु धल दामै-दामै आसामनि आदिबासिफोरनो थाबैनो एस.टि. मोनथाय होनांगौ, आदिबासिफोरनि मिथिंगा फुजारि “सारना धोरोमनि कलम कड”खौ मान होनांगौ, जारखाण्ड रायजोआव थाबैनो साउथाल रावखौ गिबि रायजोआरि राव महरै गनायथि होनांगौ, जारखाण्डआव 1932 मायथाइनि बादियै ओनसोलारी खान्थि बादियै दमिसियेल ल’खौ बाहायनो नांगौ, होनायजों लोगोसे न’ एसटि न’ रिष्ट, उइ वान्ट सरना कड, आसा लं लिभ, आदिबासि सिंगोल मिसन जिन्दाबाद, आसाम सोरखार हाय-हाय होननानै अख्रां गोमसार जासे स्ल’गान होयो। आरो बेजों लोगोसे सावथाल हारिनि थागिबिफोरनि बे दाबिखौ थाबै मावफुङाब्ला उननि समाव रेल लामा, मथर लामा बन्द’ खालामनायनि हाबाफारि लागोन होननानै हुमखि होदों ।